
1. “Raportul Mitchell” privind situaţia din Orientul Mijlociu 

 

Administraţia SUA a aprobat la 21 mai a.c. un raport asupra crizei din Orientul Mijlociu prin care se cere israelienilor şi palestinienilor să pună capăt fără întârziere violenţelor, ca prim pas spre restabilirea încrederii şi reluarea în cele din urmă a negocierilor de pace.

Cotidianul american “International Herald Tribune”, subliniază că secretarul de stat Colin Powell a anunţat sprijinul SUA pentru raportul alcătuit de un grup de experţi internaţionali conduşi de fostul senator american George Mitchell. Generalul C. Powell l-a numit totodată pe ambasadorul SUA în Iordania, William Burns, ca “asistent special”, pentru a discuta cu părţile aflate în conflict recomandările raportului.

Constatările comisiei care a elaborat raportul au fost comunicate anterior, în cursul lunii mai, de către Administraţia Bush secretarului general al ONU, Kofi Annan, precum şi israelienilor şi palestinienilor, precizează cotidianul american “The Washington Post”. Comisia a elaborat acest raport după un turneu de mai multe luni în Orientul Mijlociu, avându-i în componenţă, între alţii, pe fostul preşedinte turc Suleiman Demirel, înaltul reprezentant al UE pentru politică externă şi securitate comună, Javier Solana şi pe ministrul de externe al Norvegiei, Thorbjoern Jagland. Însăşi componenţa grupului a fost rezultatul unui compromis între părţi: palestinienii au dorit o comisie internaţională, iar Israelul a optat pentru reprezentanţi americani.

Dincolo de oferta de mediere diplomatică, generalul Colin Powell nu a anunţat altă iniţiativă explicită a SUA, menită să pună capăt violenţelor care au ucis în ultimele opt luni peste 500 de persoane, remarcă în continuare “International Herald Tribune”. Totodată, el a scos prudent în evidenţă recomandarea raportului privind îngheţarea de către Israel a construcţiei de colonii evreieşti în Cisiordania şi Fâşia Gaza. “Menţionăm observaţiile raportului privind impactul negativ al continuării activităţii de colonizare a zonei şi asupra perspectivelor păcii, ca pe o măsură esenţială de construire a încrederii care trebuie asumată de părţi”, a spus secretarul de stat al SUA.

Deşi obstacolele se menţin, în regiune şi în afara ei, există speranţe ca raportul Mitchell să ofere un nou impuls întreruperii spiralei de atacuri şi represalii pe care s-au înscris israelienii şi palestinienii, mai notează cotidianul american. La 21 mai a.c., palestinienii au cerut organizarea unui nou summit pentru Orientul Mijlociu menit să examineze recomandările raportului. Israelul a salutat acest raport, la rândul său, dar şi-a reafirmat obiecţiile faţă de îngheţarea construcţiei de colonii evreieşti. Totodată, un purtător de cuvânt al premierului Ariel Sharon a precizat că un summit poate avea loc doar după oprirea violenţelor.

Decizia SUA de a-l numi pe William Burns ca mediator a fost salutată însă de ambele părţi implicate în conflict. Secretarul general al ONU a cerut acestora să transforme raportul într-un punct de plecare pentru încetarea vărsării de sânge.

Liderii UE l-au asigurat pe secretarul general al ONU că vor susţine noile eforturi de pace ce vor demara pe baza raportului. UE, care încearcă să folosească instrumente economice pe post de “arme diplomatice”, a avertizat totodată Israelul că ar putea interzice importul scutit de taxe de bunuri produse de companii israeliene din teritoriile controlate de Israel.

La prezentarea raportului, mai arată “International Herald Tribune”, George Mitchell i-a citat pe liderii din Orientul Mijlociu cu care a stat de vorbă, potrivit cărora “viaţa oamenilor din regiune a devenit insuportabilă” şi a cerut Israelului şi Autorităţii Naţionale Palestiniene să pună capăt rapid şi necondiţionat tuturor violenţelor şi să convină asupra unor măsuri de construire a încrederii care să ducă la reluarea negocierilor de pace.

Una din cele mai importante recomandări ale raportului, în ce-l priveşte pe premierul Ariel Sharon, este oprirea totală a construcţiilor evreieşti în teritoriile ocupate, remarcă la rândul său cotidianul britanic “The Independent”. Potrivit acestuia, insistenţa premierului israelian asupra continuării construcţiei, invocând sporul natural al populaţiei, este inacceptabilă, în condiţiile în care Israelul dispune de mii de proprietăţi nelocuite în Fâşia Gaza, suficiente pentru a absorbi aproape trei ani de creştere demografică. “Sondajele arată că şase din zece israelieni sunt în favoarea îngheţării construcţiilor în schimbul unui armistiţiu”, notează cotidianul britanic, subliniind că extinderea continuă a coloniilor evreieşti după acordurile de la Oslo a subminat evident încrederea arabilor în procesul de pace.

Nici argumentul oficial al Israelului, de a nu dori să încurajeze violenţa palestiniană nu este valabil, având în vedere că vărsările de sânge se vor intensifica, fără îndoială, dacă raportul Mitchell, acceptat de palestinieni, va fi refuzat de Israel, scrie “The Independent". În schimb, acceptarea unei îngheţări a construcţiilor nu ar implica nici un risc militar şi ar fi o presiune în plus asupra liderului palestinian Yasser Arafat, aceea de a îndeplini o altă recomandare-cheie a raportului, reprimarea terorismului. Analiştii consideră că această decizie va reprezenta pentru liderul palestinian un test de voinţă şi capacitate, deşi este posibil ca unii militanţi să continue acţiunile antiisraeliene. Dacă palestinienii vor accepta un armistiţiu în schimbul îngheţării construcţiei de aşezări, instaurarea păcii în zonă ar avea o şansă de realizare. După opt luni de violenţe este greu de văzut drumul afară din abis, admite “The Independent”, dar raportul Mitchell, cea mai obiectivă evaluare de până acum a crizei, oferă o şansă în acest sens, iar părţile adverse au obligaţia de a o încerca, iar comunitatea internaţională şi în special SUA trebuie să facă tot posibilul pentru a le încuraja.

Prin prezentarea raportului Mitchell, “SUA prevede realizarea unei secvenţe de paşi meniţi să ducă înapoi la masa negocierilor, începând cu eforturi de încetare a violenţei şi continuând cu o perioadă de “detensionare”, în care părţile ar urma să ia măsuri care să restabilească încrederea şi bunăvoinţa şi, abia apoi, să se ajungă la reluarea convorbirilor de pace”, consemnează cotidianul american “The New York Times”. “Este un program rezonabil, dar prima etapă nu poate fi amânată prea mult, fără a înfrunta riscul unui conflict regional”, precizează acelaşi cotidian.

Dacă ambasadorul William Burns nu poate determina rapid părţile să “detensioneze” situaţia, Colin Powell ar putea fi nevoit să se angajeze personal în această misiune, se precizează în cotidianul “The New York Times”.

Principalele recomandări ale Comisiei Mitchell, sintetizate de cotidianul francez “Le Monde”, sunt următoarele:

Încetarea violenţelor:

- Guvernul israelian şi Autoritatea Naţională Palestiniană trebuie să-şi reafirme angajamentele de a respecta acordurile existente şi să pună capăt imediat şi necondiţionat violenţelor; trebuie să reia imediat cooperarea în materie de securitate.

Restabilirea încrederii:

- Autoritatea Naţională Palestiniană şi guvernul israelian trebuie să coopereze în vederea instituirii unei “perioade de calm relativ”.

- Autoritatea Naţională Palestiniană trebuie să afirme clar, prin acţiuni concrete, că terorismul este inacceptabil şi de condamnat şi că nu va precupeţi nici un efort pentru a împiedica acţiunile teroriste şi a-i pedepsi pe autorii acestora.

- Guvernul israelian trebuie să îngheţe neîntârziat orice activitate de colonizare, inclusiv “creşterea naturală” a coloniilor existente.

- Guvernul israelian trebuie să vegheze ca armata israeliană să adopte şi să aplice proceduri non-letale de angajament faţă de manifestanţii dezarmaţi.

- Autoritatea Naţională Palestiniană trebuie să împiedice tirurile lansate din zone cu populaţie palestiniană asupra zonelor cu populaţie israeliană şi a poziţiilor armatei israeliene.

- Guvernul israelian trebuie să ridice blocada teritoriilor, să transfere Autorităţii Naţionale Palestiniene sumele provenite din taxe şi să permită palestinienilor care lucrează în Israel să-şi reia locurile de muncă.

Reluarea negocierilor

- Comisia subliniază că oprirea violenţelor şi adoptarea de măsuri de încredere nu vor fi viabile în lipsa unei reveniri la negocieri constructive. Comisia recomandă ca “părţile să se întâlnească pentru a-şi reitera angajamentul faţă de acordurile semnate şi acordurile de principiu”, în spiritul acordurilor de la Sharm El-Sheik şi al celorlalte acorduri din 1999 şi 2000.

*

Primul ministru israelian, Ariel Sharon, le-a adresat palestinienilor, la 22 mai a.c., apelul de a “înceta imediat violenţele şi de a reveni la masa negocierilor”. Totodată, A. Sharon i-a îndemnat pe sirieni şi libanezi să “aleagă calea păcii sau statul evreu”.

Referitor la dispoziţiile cuprinse în Raportul Mitchell, premierul israelian şi-a reiterat refuzul de a îngheţa complet procesul de colonizare a teritoriilor palestiniene, recomandare conţinută în raportul întocmit de comisia Mitchell, raport pe care acesta l-a calificat drept “o bază pozitivă” pentru încetarea violenţelor.

“Dacă palestinienii acceptă recomandarea de a înceta imediat focul, conţinută în raportul comisiei Mitchell, vom renunţa imediat la acţiunile militare”, a declarat A. Sharon. “Terorismul trebuie să ia sfârşit”, a continuat acesta, adăugând că primul pas trebuie făcut de palestinieni.

Pe de altă parte, ministrul israelian al apărării, Benyamin Ben Eliezer, a ordonat armatei, printr-un comunicat difuzat în aceeaşi zi, să nu deschidă focul decât în caz de atac. În comunicat se precizează că ministrul Ben Eliezer a dat “ordin de a se respecta consemnele care prevăd că focul va fi deschis doar în caz de pericol de moarte” şi a făcut “apel la conducerea palestiniană să înceteze imediat actele de violenţă şi terorism, ca răspuns la acest ordin”.

Ca urmare a deciziei ministrului apărării, armata israeliană trebuie să se abţină de la lansarea unor operaţiuni ofensive împotriva palestinienilor, până la noi ordine. 

*

Palestinienii l-au acuzat, la 22 mai a.c., pe premirul israelian, Ariel Sharon, că încearcă să ocolească propunerile raportului Mitchell privind încetarea violenţelor în Orientul Mijlociu. “Singurul mod de a opri violenţa şi de a reinstaura calmul şi securitatea în regiune este de a aplica prevederile raportului Comisiei Mitchell, ale Acordului de la Sharm El-Sheik şi de a accepta iniţiativa de pace egipteano-iordaniană şi nu de a le ocoli”, a declarat Nabil Abou Roudeina, consilier al preşedintelui Autorităţii Naţionale Palestiniene, Yasser Arafat.

*

Turcia şi-a precizat la 23 mai, poziţia în favoarea recomandărilor cuprinse în Raportul Comisiei Mitchell privind violenţele israeliano-palestiniene.

Raportul este rezultatul unor demersuri meticuloase şi dificile şi analizează în mod obiectiv factorii care au dus la escaladarea violenţei în Orientul Mijlociu, conţinând propuneri concrete şi constructive menite să împiedice repetarea incidentelor, să pună capăt conflictului şi să redemareze procesul negocierilor de pace în regiune – menţioneză un comunicat oficial al MAE al Turciei. “Turcia susţine propunerile din Raport şi cheamă părţile aflate în conflict să reia negocierile de pace pe baza acestor propuneri”, se precizează în acest comunicat.

 

2. Lucrările summit-ului european de la Bruxelles

Lucrările celui de-al II-lea Forum de Coeziune Europeană, organizat, în perioada 21-22 mai a.c. la Bruxelles, la iniţiativa comisarului european însărcinat cu politica regională, Michel Barnier, au cuprins dezbaterea unor probleme de mare actualitate şi interes, atât pentru statele membre ale Uniunii Europene, cât şi pentru statele candidate. 

Pe ordinea de zi s-a aflat dezbaterea consacrată consecinţelor pe care le va avea aderarea la UE a statelor candidate asupra statelor membre care beneficiază în prezent de ajutoare structurale şi regionale. Alte teme analizate de către participanţii la lucrări au fost legate de priorităţile pe care statele candidate la aderare şi le-au fixat pentru a atinge standardele europene în materie de convergenţă economică şi pentru a crea structuri care să corespundă modelului social european.

În cadrul reuniunii, la care au participat aproximativ 1.500 de oficiali europeni, comisarul european însărcinat cu extinderea UE, Günter Verheugen, a ţinut un discurs pe tema impactului aderării statelor candidate asupra statelor membre, iar comisarul european însărcinat cu afacerile sociale şi forţele de muncă, Anna Dimantopoulou, a prezidat una din mesele rotunde din cadrul Forumului, pe tema liberei circulaţii a forţei de muncă în cadrul Uniunii.

Cu prilejul ultimei reuniuni a miniştrilor de externe din statele membre ale UE, desfăşurată la mijlocul lunii mai a.c., Spania, în prezent beneficiar direct al ajutoarelor regionale, şi-a exprimat preocuparea faţă de viitorul unor regiuni sărace din actualul spaţiu UE, care şi-ar putea pierde actualul statut după extindere. Preşedinţia în exerciţiu a UE, deţinută de Suedia, a răspuns imediat printr-o propunere avansată “Celor 15” şi Comisiei Europene de a se lansa o dezbatere privind posibilul impact pe care extinderea l-ar putea avea asupra statelor membre. Executivul european a analizat, de altfel, această temă într-un raport publicat la începutul acestui an şi a atras atenţia asupra importanţei creării unui echilibru regional prin acordarea de ajutoare structurale.

 

■ Comentarii ale presei internaţionale privind lucrările summit-ului de la Bruxelles 

 

Forumul consacrat politicii de coeziune din 21-22 mai a.c. a avut loc pe fondul unor dezacorduri între statele participante.

Perspectivele extinderii Uniunii Europene vor modifica politica de solidaritate economică faţă de ţările cele mai sărace ale Uniunii. Spania riscă să suporte consecinţele acestui fapt în favoarea noilor veniţi. Pentru a veni în sprijinul propriilor revendicări, Spania ameninţă că se va opune proiectului în legătură cu libera circulaţie a forţei de muncă în cadrul UE. Analiştii politici, prezenţi la lucrări, consideră că acest fapt ar putea declanşa o criză cu prilejul summit-ului european de la Göteborg din 15-16 iunie a.c.

În cadrul forumului s-a pus accentul pe una din provocările majore ale extinderii UE: cum va trebui să fie politica de solidaritate economică a ţărilor şi regiunilor bogate ale Europei, faţă de ţările cele mai sărace, atunci când Uniunea va regrupa 20 sau 27 state membre? Dacă această politică ar urma să fie la fel de generoasă ca şi acum, se conturează două soluţii: fie bugetul comunitar consacrat fondurilor structurale sporeşte net, fie “Cei 15” acceptă mai multe sacrificii în favoarea “noilor săraci” reprezentaţi de majoritatea ţărilor candidate.

Această incertitudine nelinişteşte ţările care beneficiază cel mai mult de pe urma politicii de coeziune, ca Spania, Grecia şi Portugalia. “Sărace” astăzi, ele vor deveni de facto “bogate” în marea Europă. Cu prilejul summit-ului european de la Nisa, din decembrie 2000, Jose Maria Aznar a reuşit să obţină menţinerea regulii votului “în unanimitate” în legătură cu politica regională. Revigorată de acest succes, diplomaţia spaniolă a prins curaj şi a crezut că poate impune să i se acorde un fel de garanţie politică atunci când este vorba de fonduri structurale. În esenţă, întrucât efectul mecanic al extinderii UE va antrena o nivelare a bugetului fondurilor structurale, Spania doreşte să obţină asigurarea că nu va avea de suferit din punct de vedere financiar din această cauză. Pentru ca mesajul să fie recepţionat, Spania l-a însoţit cu o ameninţare voalată: dacă nu va obţine satisfacţie, aceasta nu va contribui la întrunirea consensului necesar care trebuie obţinut pentru acceptarea propunerii Germaniei şi Austriei, care - îngrijorate de concurenţa de pe piaţa forţei lor de muncă - cer o perioadă tranzitorie de şapte ani pentru a fi pusă în aplicare libera circulaţie a forţei de muncă în cadrul Uniunii. “Şantajul” spaniol s-a izbit de o hotărâre cu atât mai puternică, cu cât Germania şi Franţa fac front comun şi sunt susţinute de Marea Britanie, Olanda şi Danemarca. Nu se pune problema de a acorda Spaniei un tratament preferenţial. Şi nici nu se pune problema ca Spania să obţină un fel de garanţie în legătură cu fondurile Uniunii care urmează să intre în vigoare după 2006 şi care nu ar urma să fie negociate mai devreme de 2004-2005.

De aceea se pune întrebarea: ce fel de atitudine trebuie adoptată faţă de Jose Maria Aznar? Să fie lăsat să se se blocheze în capcana pe care şi-a întredeschis-o singur? Pe de altă parte, Germania nu ar fi nemulţumită să plătească Spaniei, care s-a dedat la aceeaşi tactică cu prilejul summit-ului european de la Amsterdam, în 1997. “Spania nu va avea nici o garanţie; ea are obiceiul de a lua ca “ostatic” Uniunea Europeană. Aznar trebuie să-şi asume responsabitităţile sale politice în privinţa ţărilor candidate şi a procesului de lărgire în ansamblu”, a subliniat un diplomat german.

Franţa, în ceea ce o priveşte, este mai moderată. În afară de faptul că apreciază acest prilej pentru a atesta o solidaritate franco-germană regăsită, ea nu este în dezacord asupra fondului. “A urma exemplul Spaniei, înseamnă a deschide cutia Pandorei; noi am putea cere asigurări identice în legătură cu politica agricolă comună; britanicii ar putea face acelaşi lucru în legătură cu “cecul” lor, iar Germania ar putea pretinde ca propria ei contribuţie netă la bugetul comunitar să se diminueze după extindere”, a subliniat o oficialitate franceză. Spania părea că a înţeles mesajul, până în momentul în care - surpriză totală - Giulio Tremonti, probabil ministru de finanţe în guvernul lui Silvio Berlusconi, a subliniat că Italia trebuie să se gândească mai întâi la Mezzogiorno (sudul Peninsulei) şi că extinderea UE ar trebui să se deruleze după un calendar “rezonabil”.

Pe scurt, posibilitatea unui front italiano-spaniol consolidat de noua solidaritate de centru-dreapta a guvernelor de la Roma şi de la Madrid constituie o “dată nouă”, importantă pentru Europa. “Săracii” Sudului versus “bogaţii” Nordului; ingredientele sunt reunite pentru o criză politică la summit-ul de la Göteborg.

 

 

 

 

3. Dezbateri europene privind extinderea UE

Responsabilii grupurilor parlamentare democrat-creştine (PPE), reuniţi, la 22 mai a.c., la Bruxelles, au declarat că sprijină extinderea Uniunii Europene “fără condiţii suplimentare”. 

“Extinderea este pentru noi o responsabilitate politică, istorică şi morală”, a declarat Hans-Gert Poettering, preşedintele grupului PPE în Parlamentul european. “Vrem să menţinem calendarul prevăzut”, a adăugat acesta. Pe de altă parte, Hans-Gert Poettering a vorbit despre preocupările ţărilor din sudul Europei legate de alocarea fondurilor structurale după extindere. “Am convenit că trebuie să existe o soluţie bazată pe echitate şi solidaritate”, a spus el. 

“Nu este momentul să se creeze noi obstacole”, a afirmat, la rândul său Per Unckel, preşedintele grupului “Moderaterna” din Parlamentul suedez. “S-au făcut promisiuni ţărilor candidate din estul Europei şi acestea trebuie să fie respectate”, a adăugat el. 

Hans-Gert Poettering a mai amintit că PPE susţine crearea unei “Convenţii” pentru pregătirea viitoarei reforme instituţionale. Această formulă a “Convenţiei”, în care sunt reprezentate parlamentele naţionale şi Parlamentul European, guvernele naţionale şi Comisia Europeană, a fost utilizată pentru elaborarea Cartei drepturilor fundamentale a UE. 

Hans-Gert Poettering a menţionat faptul că la această întâlnire au participat şi reprezentanţi ai Comisiei Europene: preşedintele executivului european, Romano Prodi, şi trei comisari europeni, Loyola de Palacio, Viviane Reding şi Michel Barnier. El a anunţat că, pe viitor, conferinţele şefilor grupurilor parlamentare ale PPE vor avea loc de două ori pe an. 

 

4. Germania – prognoze privind situaţia forţei de muncă 

 

“Extinderea UE va determina intrarea a 535.000 de polonezi şi a 432.000 de români pe piaţa germană a forţei de muncă”, se arată într-un studiu recent al institutului german IFO. 

Conform prognozei, realizată de institutul IFO, “în primii cinci ani care vor urma extinderii, din Polonia vor intra, în Germania, 535.000 de salariaţi, numărul celor care vor pleca din România se va ridica la 432.000, iar al celor care vor emigra din Slovacia va fi de 55.000. Din Cehia vor emigra 54.000 de persoane, în timp ce numărul emigranţilor originari din Ungaria va fi de 77.000”. Numărul total al persoanelor care vor intra pe piaţa de muncă a Germaniei va ajunge, astfel, conform studiului IFO, la 1.153.000 de persoane. 

Studiile realizate de către un alt institut german de prestigiu - EIC - prevăd, “pentru Polonia, un număr de 274.000 de lucrători emigranţi, în timp ce numărul prognozat pentru România este de 275.000. Din Slovacia ar urma să emigreze, conform aceluiaşi studiu, 40.000 de persoane, din Cehia - 46.000 de persoane şi Ungaria - 67.000 de salariaţi”. Numărul total al persoanelor active care ar urma să emigreze portivit prognozei EIC se ridica la 702.000. 

Sindicatele germane şi o parte dintre politicieni au atras atenţia asupra faptului că forţa de muncă din Est, în special cea încadrată într-o categorie salarială inferioară, ar putea lua locul forţei de muncă din Germania, în cazul în care aceasta nu va fi dispusă să lucreze pentru un salariu mai mic. Conform aceloraşi opinii, aceste elemente ar impune limitarea pe o perioadă cuprinsă între 5 şi 7 ani a liberei circulaţii a forţei de muncă. 

Economiştii atrag însă atenţia asupra avantajelor libertăţii de circulaţie, pronunţându-se împotriva limitării. Aceştia susţin că piaţa germană ar avea de câştigat în urma concurenţei intense, iar libera circulaţie a forţei de muncă ar contribui la întinerirea societăţii şi ar îmbunătăţi nivelul de competitivitate internaţională a Germaniei, ţara în care salariile sunt considerate prea ridicate. 

*

Ministrul german al Economiei, Werner Mueller, a afirmat, la 28 mai a.c., că doreşte stabilirea unei perioade de tranziţie care să limiteze posibilitatea ca firmele din ţările din Est să-şi deschidă filiale şi să ofere servicii în cele 15 ţări ale Uniunii Europene, după extinderea Uniunii Europene. 

“Pentru protecţia tranzitorie a pieţei forţei de muncă ar trebui, de asemenea, să se instaureze, la nivel european, o perioadă de tranziţie în ceea ce priveşte libertatea oferirii de servicii şi deschiderii de filiale de către întreprinderile care vor să vină din ţările din Est candidate la extinderea Uniunii Europene”, apreciază ministrul german al economiei. 

Cum la Bruxelles deciziile se iau pe baza principiului unanimităţii, Germania şi Austria, principalele state care se consideră afectate, trebuie să jongleze cu un dificil proces de vot - pe de o parte să nu oprească procesul de extindere, iar pe de altă parte să obţină o perioadă de adaptare pentru regiunile germane care pot fi supuse presiunilor concurenţiale. 

Confruntată cu problemele ridicate de cele două ţări, Comisia Europeană studiază în prezent oportunitatea adoptării unei eventuale perioade de tranziţie de până la şapte ani, în care să existe derogări de la principiul liberei circulaţii a forţei de muncă. 

 

 

 

 

5. Situaţia din Macedonia

Consiliul de securitate naţională macedonean a precizat, la 23 mai a.c., că iniţiativele comunităţii internaţionale şi ale autorităţilor de la Skopje faţă de gherila albaneză nu “au dat rezultate pozitive”, iar condiţiile unui “dialog politic preconizat pentru ieşirea din criză nu au fost îndeplinite”. 

Autorităţile macedonene au reafirmat, în comunicatul dat publicităţii cu ocazia reuniunii de lucru, că nu ar accepta “niciodată un dialog cu teroriştii” şi au acuzat “anumiţi membri ai comunităţii internaţionale” că oferă “importanţă egală liderilor extremişti şi reprezentanţilor politici legitimi ai Macedoniei”. “Iniţiativele politice ale comunităţii internaţionale şi ale autorităţilor macedonene nu au reuşit să producă o reacţie pozitivă în rândul grupurilor extremiste armate”, se mai precizează în comunicatul Consiliului de securitate din care fac parte autorităţile macedonene cu rang înalt, reunite sub preşedinţia şefului statului, Boris Trajkovski. 

Analiştii politici consideră că aceste declaraţii, care lasă să se întrevadă o acţiune militară împotriva gherilei albaneze, prezentă în zeci de sate din nordul Macedoniei, intervine după câteva zile de ezitări referitoare la strategia care urmează să fie adoptată faţă de UCK. 

Autorităţile macedonene au acceptat la mijlocul lunii mai 2001 să formeze un guvern de uniune naţională, din care să facă parte principalele partide macedonene şi albaneze, pentru a găsi o soluţie politică la criza cu care se confruntă Macedonia de patru luni. Însă Consiliul de securitate a estimat că nu au fost îndeplinite “condiţiile pentru un dialog politic, din cauza blocării situaţiei din teren”. 

Guvernul Macedoniei a acceptat să suspende operaţiunile militare, lansate la începutul lunii mai împotriva satelor ocupate de gherilă, pentru a evita o “baie de sânge” în rândul miilor de civili rămaşi în zona de conflict. 

*

Ministrul bulgar al Apărării, Boiko Noev, a exclus posibilitatea ca Forţa multinaţională de pace în sud-estul Europei (FMPSEE) să fie trimisă în Macedonia, în lipsa unui consens între ţările membre. 

“Cu siguranţă, FMPSEE nu poate fi desfăşurată nici în Kosovo, nici în Macedonia”, a declarat B. Noev. “Este clar că nu există un consens între ţările membre în privinţa acestei chestiuni”, a precizat ministrul bulgar, apreciind că, în această situaţie, “comunitatea internaţională nu trebuie să se retragă din cadrul angajamentului în Macedonia” şi că Forţa multinaţională a NATO în Kosovo (KFOR) trebuie să fie “mai activă în execuţia sarcinilor sale în cadrul mandatului pe care îl are în Kosovo, inclusiv în privinţa protecţiei frontierei iugoslave cu Macedonia”. 

FMPSEE a fost formată, în septembrie 1998, de Grecia, Italia, Macedonia, România, Turcia, Albania şi Bulgaria. Forţa este compusă dintr-o brigadă de 2.000 pînă la 3.000 de oameni, care se reunesc periodic pentru efectuarea unor aplicaţii. Comandamentul FMPSEE, operaţional de la începutul lunii mai 2001, este condus pentru patru ani de un general turc, iar în fruntea Statului Major se află un colonel bulgar. Comitetul politico-militar al acestei forţe, responsabil de deciziile privind funcţionarea sa, a fost inaugurat pe 2 septembrie 1999, la Atena, şi este prezidat de Grecia pe o perioadă de doi ani.

 

6. Lucrările Organizaţiei Conferinţei Islamice de la Doha

 

Organizaţia Conferinţei Islamice (OCI) a anunţat, la 27 mai a.c., că membrii săi încetează “orice contact politic cu guvernul israelian, atât timp cât acesta va continua agresiunea împotriva poporului palestinian”. 

Într-un comunicat publicat la încheierea conferinţei ministeriale organizate la Doha, ţările membre ale OCI precizează “că au decis să înceteze orice contact politic cu guvernul israelian atât timp cât agresiunea şi blocada împotriva poporului palestinian şi a Autorităţii sale naţionale vor continua”. 

Conferinţa, convocată în scopul discutării “gravei situaţii din teritoriile palestiniene”, a cerut acelor state membre ale OCI, care au stabilit relaţii cu Israelul sau intenţionau să o facă în cadrul procesului de pace, să suspende aceste relaţii şi să-şi închidă birourile şi misiunile în Israel. 

Textul final arată, de asemenea, că s-a cerut “ruperea relaţiilor economice şi oprirea oricărei forme de normalizare, până la aplicarea de către statul evreu a rezoluţiilor ONU referitoare la conflictul israeliano-arab”. 

Un apel anterior privind întreruperea relaţiilor cu Israelul, lansat de liderii OCI în cadrul celui de-al nouălea summit al organizaţiei, în noiembrie 2000 la Doha, nu s-a bucurat de prea mulţi susţinători. Unele ţări membre, printre care se numără Mauritania şi Turcia, şi-au menţinut relaţiile diplomatice cu Israelul. 

Conferinţa ministerială a cerut celor 56 de ţări membre “să-şi ia angajamentul de a aplica boicotul economic al Israelului, să aducă rapid un sprijin material necesar Autorităţii Palestiniene şi să organizeze campanii populare de colectare a unor ajutoare pentru sprijinirea rezistenţei poporului palestinian”. 

În cadrul unei conferinţe de presă organizate după încheierea acestei conferinţe, ministrul de externe din Qatar, şeicul Hamad Ben Jassem Al-Thani, a anunţat că ţara sa “a îngheţat” relaţiile cu Israelul. 

Pe de altă parte, OCI a solicitat Consiliului de Securitate al ONU să acţioneze “fără întîrziere” pentru a pune capăt violenţelor din Orientul Mijlociu. Conferinţa OCI a invitat Consiliul de Securitate să “intervină fără întârziere pentru a opri escaladarea gravă a agresiunilor împotriva poporului palestinian, ale cărei ţinte sunt locurile sfinte din Ierusalim”.

În finalul reuniunii, OCI a solicitat Consiliului de Securitate “să-şi asume responsabilitatea (...) garantării protecţiei internaţionale necesare poporului palestinian” şi a cerut Statelor Unite să “nu blocheze acţiunile Consiliului vizând adoptarea unei rezoluţii în acest sens”.

 

7. Reuniunea Consiliului de Securitate al ONU

 

Cei cinci membri permanenţi ai Consiliului de Securitate al ONU - SUA, China, Rusia, Franţa şi Marea Britanie - au avut la 22 mai a.c., la New York, o reuniune cu uşile închise, în cadrul căreia au examinat un proiect de rezoluţie americano-britanic privind relaxarea sancţiunilor internaţionale impuse Irakului.

Potrivit unor surse diplomatice, între cele cinci puteri au existat divergenţe în legătură cu documentul americano-britanic, care a fost prezentat celor 15 membri ai Consiliului de Securitate al ONU.

Acest proiect caută să menţină un control strict asupra tuturor materialelor cu caracter militar în scopul de a împiedica regimul lui Saddam Hussein să dezvolte programe militare, facilitând în acelaşi timp importurile cu caracter umanitar destinate populaţiei supuse unui embargou sever de aproape 11 ani. 

Irakul a respins anterior acest nou proiect de sancţiuni şi a ameninţat că nu va mai aplica programul ONU “Petrol în schimbul hranei” dacă va fi modificat de către SUA. Analiştii politici consideră că americanii şi britanicii doresc ca lucrurile să meargă mai repede, pentru ca rezoluţia să poată fi adoptată înainte de 3 iunie a.c., dată când ar urma să fie prelungit acest program umanitar, care, din decembrie 1996, permite Irakului să vândă petrol pentru a achiziţiona bunuri de primă necesitate.

În schimb, China, Rusia şi Franţa doresc să nu fie impusă o dată limită, pentru a permite experţilor să studieze textul documentului şi în special, listele cu produse care vor fi autorizate în continuare de Comitetul de sancţiuni al ONU.

În aceeaşi zi, Irakul a respins sancţiunile “inteligente” preconizate de SUA şi a ameninţat că va pune capăt aplicării programului umanitar al ONU, dacă termenii acestuia vor fi modificaţi de către Statele Unite ale Americii. “Respingem aşa-numitele sancţiuni inteligente care sunt chiar mai stupide decât precedentele, impuse de ONU Irakului în 1990” a declarat preşedintele irakian, Saddam Hussein, cu ocazia reuniunii săptămânale a Consiliului de Miniştri pe care îl conduce. “Respingem tot ceea ce poate aduce atingere onoarei, orgoliului şi independenţei Irakului, iar SUA se fie conştiente de ceea ce vor avea de suferit ca urmare a atacurilor împotriva ţării noastre”, a continuat şeful statului irakian. “SUA au eşuat în tentativa lor, alternativa fiind ridicarea sancţiunilor impuse Irakului, în urmă cu 11 ani”, a mai precizat liderul de la Bagdad.

La rândul său, vicepremierul irakian Tarik Aziz le-a declarat reprezentanţilor misiunilor diplomatice arabe la Bagdad, că Irakul “se va opune” aplicării noii faze a programului “Petrol în schimbul hranei”, în cazul în care SUA trec la aplicarea amendamentului lor sau “adaugă elemente care să servească complotului american”.

 

8. Activitatea curentă a Uniunii Europene

 

Comisia Europeană a propus, la 23 mai, simplificarea legislaţiei europene privind libera circulaţie a cetăţenilor Uniunii Europene între statele membre. Noua propunere vizează acordarea dreptului de rezidenţă în alt stat al UE, pe o perioadă de şase luni, faţă de trei luni în prezent, fără îndeplinirea vreunei alte formalităţi speciale, tuturor cetăţenilor din statele membre ale UE, posesori ai unui paşaport sau ai unei cărţi de identitate.

Cetăţenii europeni continuă să se confrunte cu obstacole serioase privind dreptul de a circula liber şi dreptul la rezidenţă în spaţiul Uniunii Europene. Pentru eliminarea acestor neajunsuri, propunerea Comisiei prevede, printre alte măsuri, ca persoanele şi familiile celor care doresc să se instaleze în altă ţară membră a UE, să nu fie nevoite să ceară permis de rezidenţă pentru o perioadă mai mare de şase luni. La încheierea acestei perioade, persoanele respective trebuie să solicite reînregistrarea lor, urmând ca după patru ani, să obţină dreptul la rezidenţă permanentă.

Dreptul la libera circulaţie a persoanelor face parte din cei trei piloni de bază pe care se sprijină, încă de la înfiinţare, procesul construcţiei europene. “În actualul spaţiu comunitar cetăţenii încă nu beneficiază de acest drept”, a declarat Comisarul european pentru Justiţie şi Afaceri Interne, Antonio Vitorino. Prin această iniţiativă, se doreşte unificarea textelor legislative existente şi simplificarea acestora.

Propunerea lui A. Vitorino prezintă şi o serie de noutăţi cu privire la unele drepturi în vigoare. În prezent, termenul de obţinere a permisului de rezidenţă este de trei luni, permisul de rezidenţă trebuind reînnoit odată la patru sau cinci ani, în funcţie de ţară, fapt ce implică numeroase obstacole de ordin birocratic. Pentru a obţine acest permis va fi suficientă o declaraţie cu privire la venituri, eliminându-se actualul sistem de autorizaţie administrativă prealabilă, care prelungeşte foarte mult procesul de obţinere a permisului de rezidenţă. Totuşi, în cazul studenţilor sunt necesare unele prevederi, precum achitarea asigurării de boală înainte de a se deplasa în ţara în care vor să obţină rezidenţa.

Persoana care va obţine rezidenţa permanentă va beneficia de aceleaşi drepturi ca cetăţenii din ţara respectivă, cu excepţia restricţiilor prevăzute în Tratatul UE, legate de viaţa politică sau de accesul la funcţiile de demnitate publică.

“Ceea ce se doreşte este ca persoanele care intenţionează să se stabilească în altă ţară, să aibă la dispoziţie mai mult timp, de exemplu şase luni, pentru a-şi face o idee despre piaţa forţei de muncă sau despre situaţia generală”, a precizat comisarul european. În cazul adoptării noii propuneri, dobândirea automată a dreptului de rezidenţă permanentă într-un stat membru al UE va avea loc după patru ani de şedere în statul respectiv. Este vorba în esenţă, de înlocuirea actualului sistem de autorizare prealabilă cu “un sistem automat de certificare”. Propunerea de directivă prezentată reuneşte, într-un singur instrument legislativ, reglementările şi prevederile în vigoare în acest domeniu, astfel încât dreptul de a circula liber în spaţiul comunitar să fie mai transparent şi mai uşor de aplicat.

“Totul trebuie să se facă în mod automat şi va fi suficient ca cetăţeanul să se prezinte la biroul de înregistrare pentru a furniza date şi informaţii”, a declarat comisarul european, subliniind importanţa menţinerii “unităţii familiei”, astfel încât formalităţile să devină cât mai uşoare. Pentru ca dezideratul privind libera circulaţie să fie realizabil, după cum a precizat A. Vitorino, este necesar să fie rezolvate unele probleme administrative, de exemplu în domeniul asigurărilor sociale sau al învăţării limbii ţării respective. “Este limpede că această directivă nu rezolvă toate problemele, dar creează un cadru juridic de referinţă”, a conchis el. Acesta a mai precizat că unele ţări au desfiinţat deja permisul de rezidenţă.

Această propunere nu este nouă, având în vedere că miniştrii de interne ai Spaniei, Franţei, Germaniei şi Italiei au convenit, în luna iulie a anului trecut, să desfiinţeze în aceste patru ţări permisul de rezidenţă pentru cetăţenii comunitari. Ceea ce Comisia intenţionează în prezent este să armonizeze la nivel comunitar ansamblul acestor măsuri.

Cele şase ţări ale aşa-numitului “Grup de la Luxembourg” (Republica Cehă, Polonia, Estonia, Ungaria, Slovenia şi Cipru) au subliniat că UE trebuie să ţină cont de diferenţele existente între ele, în cazul în care va aproba moratoriul de şapte ani privind libera circulaţie a forţei de muncă din Est în spaţiul comunitar, propus de Austria şi Germania. Ele au cerut, totodată, ca viitorul summit UE de la Göteborg “să dea un impuls major procesului extinderii”, astfel încât cetăţenii din cele şapte ţări candidate la aderare să poată participa la alegerile pentru Parlamentul European din 2004. “Lansăm un apel ţărilor membre în UE să adopte cât mai repede o poziţie comună privind libera circulaţie a persoanelor”, a subliniat ministrul ceh de externe, Jan Kavan.

*

Versiunea definitivă a Directivei privind “fabricarea, prezentarea şi comercializarea articolelor din tutun” a fost aprobată de către Parlamentul European la 15 mai a.c.

Adoptarea textului Directivei - propusă în ianuarie 2000 de Comisia Europeană - a cunoscut numeroase impedimente, lobby-ul producătorilor de ţigări încercând blocarea votării şi intrarea în vigoare a acesteia.

Aceştia au reuşit, totuşi, reducerea prevederilor restrictive ale directivei în cauză. Producătorii de ţigări speră, totuşi, ca şi această directivă să aibă aceeaşi soartă ca şi textul de lege ce interzice publicitatea tutunului, care a fost anulat de Curtea de Justiţie a Comunităţilor Europene, în urma recursului înaintat de Germania. Judecătorii Curţii au considerat că acel text de lege aparţine domeniului sănătăţii publice şi nu pieţei interne, şi ar fi trebuit adoptat în unanimitate de către Consiliul de Miniştri al UE şi nu doar cu majoritate calificată, aşa cum s-a întâmplat.

Din octombrie 2002, pachetele de ţigări vândute în Uniunea Europeană vor trebui fabricate astfel încât să-i “descurajeze” pe fumători. Astfel, un avertisment, ce va ocupa 30% din suprafaţa superioară a pachetului, va menţiona că “fumatul cauzează moartea” ori “fumatul dăunează grav sănătăţii dvs. şi a persoanelor din anturajul dvs.”.

Pe partea opusă a pachetului de ţigări, 40% din suprafaţă va trebui ocupată de o menţiune suplimentară care va fi alesă dintre cele 14 propoziţii selectate în acest scop, cum ar fi: “fumatul blochează arterele şi provoacă crize cardiace şi atacuri cerebrale”, “fumatul poate duce la o moarte lentă şi în chinuri” sau“fumatul poate diminua fluxul sangvin şi provoca impotenţa”.

Statele din UE vor putea decide, în mod liber, dacă vor prezenta pe pachetele de ţigări fotografii sau desene înfăţişând efectele devastatoare produse de tutun asupra organismului uman (cancer al aparatului bucal ori pulmonar).

Directiva adoptată interzice, începând din 30 septembrie 2003, şi denumirile “ultra light”/“mild” (cu conţinut foarte scăzut/scăzut de nicotină) şi “low tar” (cu conţinut scăzut de gudron), considerate înşelătoare.

De la 1 ianuarie 2004, directiva amintită limitează conţinutul de gudron la 10 mg, pe cel de nicotină la 1 mg, şi pe cel de monoxid de carbon la 10 mg.

Cu toate acestea, potrivit solicitării venite din partea Germaniei, fabricanţii de ţigări vor putea, însă, continua, până în 2007, să-şi exporte produsele mai nocive - în viziunea reglementărilor în vigoare - în ţările din afara UE. 

 

9. Discursul despre o Europă extinsă al premierului Franţei 

 

Premierul socialist al Franţei, Lionel Jospin, a lansat, la 28 mai a.c., câteva atacuri la adresa Statelor Unite, prezentându-şi, la Clubul presei străine din Paris, ideile despre viitorul unei Europe extinse.

În discursul său, Lionel Jospin a subliniat necesitatea menţinerii statelor-naţiune ca fundament al viitoarei Uniuni. Viziunea guvernamentală franceză asupra viitorului comunitar include alegerea unui preşedinte european (cu responsabilităţi ce urmează a fi stabilite), constituirea unui executiv cu valenţe economice, capabil să administreze spaţiul european, precum şi elaborarea, pe de o parte, a unei Constituţii comune şi pe de alta, a unui tratat social care să impună norme de protecţie sindicală valabile la nivelul întregii Uniuni Europene. 

“În faţa tentaţiilor unilateralismului, adică ale legii celui mai puternic sau a viziunilor prea simple, Europa trebuie să fie un factor de echilibru în relaţiile internaţionale”, a declarat Lionel Jospin. “Europa nu vrea să fie o putere dominantă, ci să-şi poată pune puterea în serviciul valorilor”, a adăugat el. Premierul francez a insistat asupra faptului că “Europa este locul de pe planetă unde statul de drept este cel mai bine realizat”, menţionând că Europa este “singurul ansamblu politic în rândurile căruia nu mai există pedeapsa cu moartea”.

Lionel Jospin a solicitat Uniunii Europene “să se apere în comun de ameninţarea uniformităţii şi de invadarea produselor culturale rezultând dintr-o sursă unică”. “E miza fundamentală a civilizaţiei”, a afirmat acesta.

Premierul francez a invitat Europa să “definească, în funcţie de propriile interese şi prin respectarea alianţelor sale, o strategie de apărare pe termen lung”. “Acest lucru presupune în special adoptarea unei poziţii coerente faţă de iniţiativa controversată a Statelor Unite de a crea un scut antirachetă”, a mai precizat acesta.

El a criticat, de asemenea, tergiversările noii administraţii americane în lupta împotriva criminalităţii financiare şi luările de poziţie ale preşedintelui George W. Bush, care ameninţă protecţia mediului. “De aceea Europa este în fruntea luptei pentru o dezvoltare durabilă, într-un moment în care Statele Unite par să nu-şi asume responsabilităţile”, a conchis L. Jospin.

Pe de altă parte, premierul francez s-a declarat în favoarea “creării unei poliţii europene integrate”, întrucât “crima organizată nu cunoaşte frontiere”. El a sugerat “crearea unei poliţii penale operaţionale, al cărei nucleu să fie Europolul”. Lionel Jospin s-a pronunţat pentru crearea unui Parchet european, expresie a unui “spaţiu judiciar european”, în care să existe o “cooperare extinsă între magistraţi” şi o “armonizare a dreptului penal al statelor membre”.

 

10. Lucrările Conferinţei NATO de la Budapesta 

 

Conferinţa NATO, desfăşurată la Budapesta în perioada 29-30 mai a.c. a inclus câteva evenimente majore: reuniunea miniştrilor de externe ai organizaţiei, prima reuniune comună între Consiliul Nord-Atlantic şi Înaltul reprezentant al Uniunii Europene pentru politică externă şi securitate comună, Javier Solana, precum şi reuniunile comisiilor mixte NATO-Rusia şi NATO-Ucraina la nivel de miniştri de externe.

“Reuniunea de la Budapesta a Consiliului Miniştrilor de externe ai ţărilor NATO reprezintă o demonstraţie a valorilor perene ale Alianţei, care are un rol esenţial în realizarea unităţii Europei”, a declarat George Robertson, secretarul general al NATO cu ocazia deschiderii lucrărilor conferinţei. Acesta a accentuat faptul că democraţia nu are încă rădăcini în toate regiunile continentului şi că NATO va continua eforturile sale pentru pace şi stabilitate în Europa de Sud-Est. Secretarul general al NATO a accentuat că Alianţa este decisă să desăvârşească procesul de stabilitate şi pace în întreaga regiune a Balcanilor şi cu toţi colaboratorii săi, inclusiv prin intermediul Parteneriatului pentru Pace, şi a afirmat că organizaţia ţine deschise porţile în vederea lărgirii sale. 

La rândul său, primul-ministru ungar Viktor Orban a relevat că desfăşurarea reuniunii la Budapesta reprezintă un mesaj clar către toate statele că NATO este interesată de problemele regiunii. “Pentru Ungaria viitoarea extindere a NATO prin primirea de noi membri din rândul celor mai pregătite state reprezintă un interes de securitate”, a spus Viktor Orban. 

În alocuţiunea sa, Colin Powell, secretar al Departamentului de Stat al SUA, a arătat că aşteaptă ca la Reuniunea Miniştrilor de externe ai ţărilor NATO să se ajungă la un acord privind reducerea forţelor internaţionale de pace staţionate în Bosnia. Secretarul de stat american a mai spus că poziţia guvernului SUA este aceea că trupele SFOR (Forţa internaţională de Stabilizare din Bosnia-Herţegovina) trebuie înlocuite treptat cu forţe internaţionale de poliţie, la întreţinerea cărora să contribuie mai multe state decât cele care colaborează actualmente la menţinerea trupelor SFOR. În acelaşi timp, Colin Powell i-a asigurat pe aliaţii europeni că forţele militare ale SUA vor rămâne în Bosnia-Herţegovina încă un număr de ani, chiar dacă efectivele lor vor fi reduse treptat. 

În cadrul unei conferinţe de presă, secretarul Departamentului de Stat al SUA a precizat că lărgirea NATO nu a constituit subiectul unui punct de pe ordinea de zi a reuniunii de la Budapesta. Avansând ideea că problema va fi probabil abordată la reuniunea NATO din 13 iulie a.c., de la Bruxelles (la care va fi prezent şi preşedintele SUA, George W.Bush), Colin Powell a reiterat faptul că Organizaţia Nord-Atlantică a dovedit deja că este deschisă, însă în ceea ce priveşte etapele şi ritmul extinderii ei “doar viitorul ar putea să răspundă”. 

*

Concluziile reuniunii ministeriale a Consiliului Nord-Atlantic, care a avut loc la 29 mai a.c. la Budapesta, au fost prezentate într-un comunicat final, şi sunt orientate în direcţia sprijinirii integrităţii şi suveranităţii tuturor ţărilor din Europa de Sud-Est. 

Textul documentului subliniază decizia NATO “de a promova stabilitatea pe termen lung prin reconciliere şi cooperare la nivel regional prin relaţii de bună vecinătate, frontiere stabile şi sigure şi prin asigurarea drepturilor pentru membrii grupurilor etnice şi ai minorităţilor”. 

În cuprinsul comunicatului se mai reafirmă “ataşamentul pentru o Europă de Sud-Est paşnică, stabilă şi democratică, precum şi hotărârea organizaţiei de a se opune oricăror acte de violenţă, indiferent de motivaţia lor, fie ea etnică, politică sau criminală”. 

Documentul final adoptat de participanţii la reuniunea Consiliului Nord-Atlantic de la Budapesta afirmă “voinţa de a se face eforturi pentru stabilirea de relaţii strânse şi eficace între NATO şi UE, destinate întăririi parteneriatul transatlantic, şi accentuează nevoia de a se intensifica discuţiile privind provocările pe care le va aduce secolul al XXI-lea în materie de securitate”. Printre aceste provocări este enumerată şi proliferarea armelor de distrugere în masă. 

Comunicatul mai consemnează necesitatea îmbunătăţirii relaţiilor NATO cu Republica Federală Iugoslavia şi apreciază drept încurajatoare măsurile pozitive luate de noul guvern democratic iugoslav, adresându-se guvernelor de la Belgrad şi Podgoriţa apelul de a relua un dialog constructiv, în vederea găsirii unor soluţii reciproc acceptabile la problemele existente. 

În acelaşi timp, sunt condamnate acţiunile agresive din zonă indiferent de cine sunt promovate acestea - albanezi sau sârbi, sau de motivele lor etnice sau politice.

Ţările membre ale NATO s-au declarat mulţumite de consultările începute de administraţia americană pe tema controversatului proiect de scut antirachetă, exprimându-şi dorinţa ca punctele de vedere ale aliaţilor europeni ai SUA să fie luate în considerare. 

“Suntem mulţumiţi de consultările începute de preşedintele George W. Bush privind reexaminarea strategiei Statelor Unite, inclusiv a celei legate de apărarea antirachetă”, se arată în comunicatul final al reuniunii. “Intenţionăm să continuăm aceste consultări în mod energic şi primim cu satisfacţie asigurarea Statelor Unite că vor ţine cont de punctele de vedere ale aliaţilor în elaborarea planurilor lor”, se mai precizează în acelaşi document. 

Acest dosar a fost discutat, la Budapesta, în cadrul întâlnirii dintre ministrul rus de Externe, Igor Ivanov, şi miniştrii de Externe din ţările membre ale NATO, în cadrul Consiliului permanent NATO-Rusia.

Referindu-se la proiectul american al unui sistem de apărare antirachetă, Igor Ivanov a afirmat că “poziţia Rusiei nu s-a schimbat”, Moscova fiind ostilă proiectului respectiv, dar favorabilă unor consultări pe această temă. Şeful diplomaţiei ruse şi-a exprimat speranţa că desfăşurarea unor consultări privind proiectul american va contribui la realizarea unor progrese şi “nu va submina arhitectura securităţii mondiale”.

Pe de altă parte, ministrul rus de externe, Igor Ivanov, a declarat, că Rusia “nu are drept de veto” asupra extinderii NATO spre Est. “Este clar că Rusia nu are drept de veto, ceea ce înseamnă că noi nu putem interzice unui stat sau altuia să adere la NATO, dacă doreşte”, a declarat Igor Ivanov în cadrul unei conferinţe de presă la încheierea unei reuniunii Rusia-NATO. 

Rusia, care şi-a manifestat deja ostilitatea faţă de admiterea în NATO în 1999 a Poloniei, Ungariei şi Republicii Cehe, este preocupată în prezent de viitoarea aderare la Alianţa Nord-Atlantică a celor trei ţări baltice foste republici sovietice - Estonia, Letonia şi Lituania. 

